
Van-e szerepe a természetes autoantitesteknek iszkémiás szívbetegségekben?

Bevezetés: A perikardiális folyadék (PF) a szívburokban található 5-10 ml mennyiségű szalmasárga folyadék. A szívhez való anatómiai közelsége és a szisztémás rendszertől való elszigeteltsége révén megbízható vizsgálati anyaga a kardiovaszkuláris kutatásoknak. A természetes autoantitestek (AAT) evolúciósan konzervált saját struktúrákat ismernek fel, mint pl. a mitokondriális belső membrán enzimek (citrát szintáz – CS) vagy a hősokkfehérjék (HSP). Expressziójuk különböző fiziológiás és környezeti hatások (trauma, infekció stb.) következtében fokozódik. Az anti-hsp60 AAT-ek szérumszintje veleszületett független rizikófaktora lehet a felnőttkori ateroszklerózisnak. A CS elleni AAT-ek szerepe a vaszkuláris folyamatokban nem ismert.
Célkitűzéseink: 1. Anti-hsp60 és anti-CS AAT jelenlétének és koncentrációjának vizsgálata vérben és PF-ban. 2. Ezen természetes AAT-ek mennyiségének összevetése szérumban és PF-ban. 3. A hsp60 és a CS elleni AAT mérési eredmények összehasonlítása betegcsoportjainkban (aortabillentyű műtött csoport (A); szívkoszorúér áthidaló műtéten átesettek = infarktusos csoport (I) + nem infarktusos csoport (N) ).
Betegek és módszerek: Szívburok megnyitásával járó szívműtétek során kizárólag szelektált esetekben párhuzamosan PF- és vérmintákat vettünk. A PF-szérum mintapárokban a hsp60 és CS elleni AAT koncentrációkat ELISA segítségével állapítottuk meg. A statisztikai analízishez SPSS programot használtuk.
Eredmények: Az összes betegnél az anti-hsp60 AAT-ek és a CS elleni AAT-ek egyaránt jelentősen magasabb koncentrációban vannak jelen PF-ban, mint vérszérumban-kivéve a CS elleni IgG típusú AAT-ek. Irodalmi adatoknak megfelelően az iszkémiás szívbetegségben szenvedők (I-, N-csoport) mintapárjaiban a hsp60 elleni AAT koncentrációja magasabbnak adódott, mint az A-csoportban. Előzetes eredményeink szerint az anti-CS AAT-ek koncentrációja összefüggést mutat az anti-hsp60 AAT-ek szintjével vérben és PF-ban is, továbbá szérum-PF koncentrációk mindkét faktor esetében korrelálnak.
Következtetések: Elmondhatjuk, hogy hsp60 illetve CS kimutatható PF-ban is, továbbá koncentrációja összefüggést mutat szívet érintő iszkémiás elváltozásokkal. Kutatásaink hozzájárulhatnak a szív patofiziológiájának és a természetes immunrendszer szerepének tisztázásához. Eredményeink a jövőben predikciós marker azonosításában segíthetnek iszkémiás szívbetegség esetében.



